Steen Gade (SF), 2010-06-01:
Den her diskussion er jo startet ganske dårligt med en dårlig VVM og et forløb under den tidligere miljøminister, som egentlig kun kan betegnes som arrogant over for lokalbefolkningen og sådan set også over for de store miljøproblemer, der er knyttet til det oprindelige forslag.
Der har været to typer diskussioner i forbindelse med etablering af et testcenter.
Den ene har handlet om placering, og den anden har grundlæggende handlet om miljøforholdene.
Jeg vil først sige noget om placeringen: Vi har, kan man sige, sikret, at det arbejde, som jeg synes regeringen skulle have gjort på forhånd, nu er blevet gjort i en meget bedre form end det, vi så før.
Man kunne have ønsket sig et bedre forarbejde af regeringen, men vi har fået belyst mulighederne i forbindelse med Stauning og Oksbøl.
Som det er alle herinde bekendt, var det så meget op ad bakke at fortsætte med Stauning, som var den mest realistiske af de andre muligheder, da et stort flertal i Ringkøbing-Skjern Kommune sagde nej til det.
Derfor har vi så koncentreret os om at få en skånsom løsning på Østerild, der også giver nogle perspektiver for det, som det jo handler om, nemlig at sikre, at vores forskning og viden på vindmølleområdet fortsat kan være i verdensklasse.
For hvis man skal nævne en ting, Danmark kan prale af i verden i forhold til miljødiskussionen, er det vel reelt det, at vi har fået opbygget vindmøller, fået dem udviklet, og at vi kan levere dem til verden.
Jeg tror sådan set, det er det eneste virkelige miljøbidrag, vi har givet til hele verden hvert fald.
Det er så endt med, at vi foruden en placering af testcenteret har lavet en helhedsplan for otte til ti yderligere møller.
Det er en del af aftalen, og det har været S og SF's krav, at det var en del af aftalen.
Dermed har vi også fået synliggjort, at det her nu kommer i en bedre gænge, end det har været før.
Vi har også fået synliggjort, at der bliver en lang, lang række meget store vindmøller, der bliver placeret på landbrugsjord, og det vil sige, at vi har fået en beskrivelse – uden at være færdige med den – af den samlede diskussion i Danmark.
Den anden diskussion om Østerild har handlet om miljøforholdene, og her har vi stillet en lang række ændringsforslag.
Hr. Flemming Møller Mortensen fra Socialdemokratiet har nævnt nogle af dem.
Ud over at lægge vægt på, at vi har skåret skovfældningen voldsomt ned, to tredjedele er skåret ned, vil jeg lægge vægt på, at vi nu har regler om erstatningsskov, som er skrappere end dem, der gælder for almindelige borgere, og at vi har fået en udsættelse af lovens ikrafttrædelse.
Denne udsættelse skyldes, at vi vil bruge sommeren på at få lavet en implementeringsplan, som gør, at alle miljø- og naturforhold og biodiversitetsbetragtninger kan blive sat i spil på den bedste måde i de næste 4 måneder.
Forligskredsen vil kigge på den her implementeringsplan, inden den træder i kraft. Vi har desuden stillet ændringsforslag, der gør, at der er bedre overensstemmelse med EU-reglerne.
På det punkt, hvor vi stadig har nogle diskussioner med regeringen, har vi sagt, at regeringen selv må tage ansvaret.
På den baggrund mener jeg, at det, når vi har vedtaget disse ændringsforslag her om nogle minutter, vil være et ganske forandret forslag, som Folketinget tager stilling til.
Derfor stemmer vi også for det endelige forslag.